Krahv Fr. Berg oli üks esimesi sordiaretajaid Venemaa aladel. Tema elutööks tuleb pidada rukkisordi 'Sangaste' aretamist, mis  kestis üle kuuekümne aasta kuni rukkiaretaja surmani 1938. aastal. Rukki aretusega tegi krahv Fr. Berg Sangaste mõisas algust 1868. aastal. Ta kogus nii kodu- kui ka välismaiseid rukkiproove ja hindas neid võrdluskatsetes. Lisaks tegi ta hulgaliselt ristamisi analoogselt Šotimaal nähtule. Kõige enam meeldis Fr. Bergile tugeva kasvu ja jämeda teraga Tartumaalt Vana-Kuuste mõisast saadud Probstei rukkiproov, mis oli 1852. aastal Saksamaalt toodud Õisu mõisa ja seal kohaliku maarukkiga tolmelnud. Aastate jooksul  meie oludega kohanenud rukis osutus teistest talvekindlamaks ja võeti Sangastes aretustöö algmaterjaliks (Tupits, 2005). Sort 'Sangaste' on olnud lähtesordiks paljude riikide sordiaretuses.